Kui ma poolteise aasta jooksul sõitsin läbi kõik Eesti linnad, veendusin ma oma silmaga, et tasapisi edeneb elu ka mujal Eestis, mitte ainult Tallinnas. Tänavustest edasiminekutest on kindlasti üks olulisemaid nurgakivi panek Kunda tselluloositehasele, mis annab loodetavasti koos Sillamäe sadama valmimisega uue tõuke kogu Virumaa arengule. Mind rõõmustab, et viimase aasta jooksul on uue katte saanud paljud Eesti maanteed, võtame näiteks kas või Kanepi-Otepää tee asfalteerimise. Samuti on imetlust vääriv, kui palju on paranenud inimeste sportimisvõimalused - ma tean, et üle Eesti on tänavu valmis saanud hulk spordihooneid, ujulaid ja staadione.